[image: ]

PROJEKTS uz 15.07.2026.
vēlamais datums izskatīšanai: IKSSK 05.08.2026.
FK 19.08.2026.
Domē 24.09.2026.
Sagatavotāji: S.Vītola un D.Landsmane
ziņotājs: D.Landsmane

APSTIPRINĀTI
ar Ādažu novada pašvaldības domes
2026. gada 24. septembra sēdes lēmumu 
(protokols Nr. __ § __)

SAISTOŠIE NOTEIKUMI
Ādažos, Ādažu novadā
2026. gada 24. septembrī							Nr. __/2026
Grozījums Ādažu novada pašvaldības 2024. gada 28. marta saistošajos noteikumos Nr. 18/2024 “Par pašvaldības pabalstiem iedzīvotājiem bez materiālā stāvokļa izvērtēšanas”

Izdoti saskaņā ar Pašvaldību likuma
44. panta otro daļu 
[bookmark: n1]Izdarīt grozījumu Ādažu novada pašvaldības 2024. gada 28. marta saistošajos noteikumos Nr. 18/2024 „Par pašvaldības pabalstiem iedzīvotājiem bez materiālā stāvokļa izvērtēšanas” (publicēti laikrakstā “Latvijas Vēstnesis”, 2024., Nr. 84, 2025., Nr. 44, Nr. 124, Nr. 231, Nr. 249) un izteikt 8. punktu jaunā redakcijā:
“8. Pabalstu piešķir par bērniem, ja no viņu dzimšanas reģistrācijas brīža bērna un vismaz viena vecāka pastāvīgā dzīvesvieta deklarēta Ādažu novada administratīvajā teritorijā, šādā apmērā:
8.1. 300,00 euro apmērā par vienu bērnu vienās dzemdībās;
8.2. 1000,00 euro apmērā par vienu bērnu, ja piedzimst divi bērni vienās dzemdībās;
8.3. 1500,00 euro apmērā, par vienu bērnu, ja piedzimst trīs un vairāk bērni vienās dzemdībās.”

Pašvaldības domes priekšsēdētājs 						         G. Miglāns

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

PASKAIDROJUMA RAKSTS
Ādažu novada pašvaldības domes 2026. gada 27. augusta saistošajiem noteikumiem Nr. __/2026 “Grozījums Ādažu novada pašvaldības 2024. gada 28. marta saistošajos noteikumos Nr. 18/2024 “Par pašvaldības pabalstiem iedzīvotājiem bez materiālā stāvokļa izvērtēšanas”
	Paskaidrojuma raksta sadaļas un norādāmā informācija

	1. Mērķis un nepieciešamības pamatojums
1.1. Ādažu novada pašvaldības domes 2024. gada 28. marta saistošo noteikumu Nr. 18/2024 "Par pašvaldības pabalstiem iedzīvotājiem bez materiālā stāvokļa izvērtēšanas" (turpmāk – Noteikumi) 8. punkts paredz bērna piedzimšanas pabalstu 300,00 euro apmērā par katru bērnu, ja no bērna dzimšanas reģistrācijas brīža bērna un vismaz viena vecāka pastāvīgā dzīvesvieta deklarēta Ādažu novada administratīvajā teritorijā. 
1.2. Ādažu novada pašvaldībā saņemts iesniegums no topošajiem vecākiem, kuri šogad sagaida dvīņu piedzimšanu, ar lūgumu pārskatīt Noteikumus par bērna piedzimšanas pabalstu. Šobrīd bērna piedzimšanas pabalsts par katru bērnu 300,00 euro apmērā tiek piešķirts neatkarīgi no tā, vai vienās dzemdībās piedzimst viens vai vairāki bērni. Iesniegumā norādīts, ka šāds regulējums neņem vērā to, ka ģimenēm, kurās piedzimst dvīņi vai trīņi, vienlaikus rodas būtiski lielākas vienreizējas izmaksas (papildu aprīkojums, lielāka dzīvojamā platība, abu vecāku ilgāka prombūtne no darba, u.tml.).
1.3. Ņemot vērā, ka Noteikumos līdz šim nav bijis paredzēts paaugstināts atbalsts vecākiem, kuriem vienās dzemdībās piedzimuši dvīņi, vai vairāk bērnu, grozījumi Noteikumos paredz piešķirt pašvaldības pabalstu 1000 euro apmērā par vienu bērnu, ja piedzimst divi bērni vienās dzemdībās un 1500,00 euro apmērā, par vienu bērnu, ja piedzimst trīs un vairāk bērni vienās dzemdībās. 
1.4. Citas būtiskas izmaiņas Noteikumos netiek veiktas.

	2. Fiskālā ietekme un pašvaldības budžetu 
2.1. Noteikumu īstenošanas fiskālās ietekmes prognoze uz pašvaldības budžetu:
2.1.1. samazina vai palielina izdevumu daļu – dzimstības dati Ādažu novadā liecina par jaundzimušo skaita samazināšanās tendenci. 2024. gadā piedzima 236 bērni, 2025. gadā – 213 bērni, un 2026. gada pirmajā pusgadā - 83 bērni. Vienlaikus arī samazinās bērna piedzimšanas pabalsta saņēmēju skaits un pabalsta izmaksām veidojas šim mērķim asignēto pašvaldības budžeta līdzekļu uzkrājums. 
2.1.2. Bērna piedzimšanas pabalstu 2024. gadā saņēma 173 ģimenes, tostarp viena ģimene, kurā vienās dzemdībās piedzima dvīņi, un kopējais izmaksātais finansējums bija 30 100 euro. 2025. gadā pabalstu saņēma 163 ģimenes, tostarp divas ģimenes, kurās vienās dzemdībās piedzima dvīņi, un kopējais izmaksātais finansējums bija 29 400 euro. 2026. gada pirmajā pusgadā pabalstu saņēma 74 ģimenes, tostarp viena ģimene, kurā vienās dzemdībās piedzima dvīņi, un kopā tika izmaksāti 20 700 euro. 
2.1.3. Bērna piedzimšanas pabalsta izmaksai 2026. gadā pašvaldības budžetā ir paredzēti 60 000 euro. Līdz 2026. gada 30. jūnijam ir izmaksāti 20 700 euro, jeb aptuveni 35 % no kopējiem asignētajiem līdzekļiem. Saglabājoties līdzšinējam izmaksu tempam, prognozējamais kopējais izlietojums 2026. gadā paredzams tikai aptuveni 41 000 euro apmērā. Tādējādi pašvaldības budžetā ir pieejami finanšu resursi, kas ļauj paaugstināt bērna piedzimšanas pabalstu gadījumos, kad vienās dzemdībās piedzimst dvīņi nu vairāk bērnu, nepalielinot 2026. gadam bērna piedzimšanas pabalsta izmaksai asignēto finansējumu, vienlaikus sniedzot lielāku atbalstu jaundzimušo bērnu ģimenēm. 

	3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī uz konkurenci
3.1. Sociālā ietekme – plānots, ka noteikumi pozitīvi ietekmēs mērķa grupu, uz kuru attiecināms Noteikumu tiesiskais regulējums - ģimenes ar bērniem.
3.2. Noteikumu tiesiskais regulējums neietekmēs uzņēmējdarbības vidi pašvaldības teritorijā.
3.3. Noteikumiem nebūs ietekmes uz vidi.
3.4. Noteikumiem nebūs ietekmes uz uzņēmējdarbības vidi pašvaldības teritorijā.
3.4. Noteikumiem nebūs ietekmes uz konkurenci. 

	4. Ietekme uz administratīvajām procedūrām un to izmaksām 
4.1. Institūcija, kurā personas var vērsties Noteikumu piemērošanā, ir Ādažu novada sociālais dienests. 
4.2. Galvenie procedūras posmi un privātpersonām veicamās darbības, ko paredz Noteikumi, ir šādi – lai saņemtu pabalstu, persona iesniedz Ādažu novada sociālajam dienestam iesniegumu un pamatojošos dokumentus. Dienests pieņem lēmumu viena mēneša laikā no iesnieguma saņemšanas un sagatavo izmaksu sarakstus, ko nodod pašvaldības Centrālās pārvaldes Grāmatvedības nodaļai, kas izmaksā pabalstus uz iesniedzēja norādīto kredītiestādes kontu. 
4.3. Ādažu novada sociālā dienesta lēmumus un faktisko rīcību var apstrīdēt pašvaldības Administratīvo aktu strīdu komisijai Administratīvā procesa likumā noteiktajā kārtībā. Komisijas pieņemtos lēmumus var pārsūdzēt tiesā Administratīvā procesa likumā noteiktajā kārtībā. 
4.4. Administratīvo procedūru izmaksas nav paredzētas. 

	5. Ietekme uz pašvaldības funkcijām un cilvēkresursiem
5.1. Noteikumu izpildei nav nepieciešams veidot pašvaldības jaunas institūcijas, darba vietas vai paplašināt esošo institūciju kompetenci.
5.2. Noteikumi izstrādāti, pamatojoties uz Pašvaldību likuma 44. panta otro daļu, t.i., dome var izdot saistošos noteikumus, lai nodrošinātu pašvaldības autonomo funkciju un brīvprātīgo iniciatīvu izpildi.

	6. Informācija par izpildes nodrošināšanu
6.1. Pašvaldības cilvēkresursi, kas tiks iesaistīti Noteikumu īstenošanā, ir Valsts un pašvaldības vienotā klientu apkalpošanas centra darbinieki (pieņemot iesniegumus), Ādažu novada sociālā dienesta darbinieki (pieņemot un izvērtējot iesniegumu atbilstību un pieņemot lēmumu) un Grāmatvedības nodaļas darbinieki (izmaksājot pabalstus). Lēmuma apstrīdēšanas gadījumā – Administratīvo aktu strīdus komisija, kuras sastāvā ir deputāti, pašvaldības izpilddirektors un juristi.

	7. Prasību un izmaksu samērīgums pret ieguvumiem, ko sniedz mērķa sasniegšana
Noteikumi ir atbilstoši iecerētā mērķa sasniegšanas nodrošināšanai – sniegt lielāku atbalstu Ādažu novada ģimenēm ar bērniem.

	8. Izstrādes gaitā netika veiktas konsultācijas ar privātpersonām un institūcijām
8.1. Noteikumu izstrādes procesā nenotika atsevišķas konsultācijas ar sabiedrības pārstāvjiem (tostarp biedrībām, nodibinājumiem, apvienībām, u.tml.).
8.2. Noteikumu apspriešanai tika izmantots šāds sabiedrības līdzdalības veids: pēc noteikumu izskatīšanas domes Finanšu komitejā 19.08.2026., to projekts tika publicēts pašvaldības oficiālajā tīmekļvietnē www.adazunovads.lv, kā arī informācija par Noteikumu projektu tika publicēta sociālā tīkla Facebook pašvaldības profilā, lai sasniegtu mērķgrupu un noskaidrotu pēc iespējas plašākas sabiedrības viedokli. Publikācijā noteiktajā termiņā – no …. tika/ netika saņemts neviens priekšlikums vai ieteikums. Cita veida saziņa un konsultācijas nav notikušas.



Pašvaldības domes priekšsēdētājs		     				            G. Miglāns

